CELEX: 32010L0052
Language: el
Date: 2010-08-11 00:00:00
Title: Οδηγία 2010/52/ΕΕ της Επιτροπής, της 11ης Αυγούστου 2010 , που τροποποιεί, για τους σκοπούς της προσαρμογής των τεχνικών διατάξεών τους, την οδηγία 76/763/ΕΟΚ του Συμβουλίου σχετικά με τα καθίσματα συνοδού των τροχοφόρων γεωργικών ή δασικών ελκυστήρων και την οδηγία 2009/144/ΕΚ του Ευρωπαϊκού Κοινοβουλίου και του Συμβουλίου σχετικά με ορισμένα στοιχεία και χαρακτηριστικά των τροχοφόρων γεωργικών και δασικών ελκυστήρων  Κείμενο που παρουσιάζει ενδιαφέρον για τον ΕΟΧ

13.8.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 213/37
            
         ΟΔΗΓΊΑ 2010/52/ΕΕ ΤΗΣ ΕΠΙΤΡΟΠΉΣ
   της 11ης Αυγούστου 2010
   που τροποποιεί, για τους σκοπούς της προσαρμογής των τεχνικών διατάξεών τους, την οδηγία 76/763/ΕΟΚ του Συμβουλίου σχετικά με τα καθίσματα συνοδού των τροχοφόρων γεωργικών ή δασικών ελκυστήρων και την οδηγία 2009/144/ΕΚ του Ευρωπαϊκού Κοινοβουλίου και του Συμβουλίου σχετικά με ορισμένα στοιχεία και χαρακτηριστικά των τροχοφόρων γεωργικών και δασικών ελκυστήρων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   την οδηγία 2003/37/ΕΚ του Ευρωπαϊκού Κοινοβουλίου και του Συμβουλίου, της 26ης Μαΐου 2003, σχετικά με την έγκριση τύπου γεωργικών ή δασικών ελκυστήρων, των ρυμουλκουμένων και των εναλλάξιμων ρυμουλκούμενων μηχανημάτων τους, καθώς και των συστημάτων, κατασκευαστικών στοιχείων και χωριστών τεχνικών ενοτήτων των οχημάτων αυτών και για την κατάργηση της οδηγίας 74/150/ΕΟΚ (1), και ιδίως το άρθρο 19 παράγραφος 1 στοιχείο β),
   Εκτιμώντας τα ακόλουθα:
   
               (1)
            
            
               Η οδηγία 76/763/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών των αναφερομένων στα καθίσματα συνοδού των γεωργικών ή δασικών ελκυστήρων με τροχούς (2) και η οδηγία 2009/144/ΕΚ του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, για ορισμένα στοιχεία και χαρακτηριστικά των γεωργικών και δασικών τροχοφόρων ελκυστήρων (3), είναι δύο από τις χωριστές οδηγίες στα πλαίσια της διαδικασίας έγκρισης τύπου ΕΚ για τους γεωργικούς ή δασικούς τροχοφόρους ελκυστήρες δυνάμει της οδηγίας 2003/37/ΕΚ.
            
         
               (2)
            
            
               Η ασφάλεια αποτελεί έναν από τους βασικούς πυλώνες στους οποίους στηρίζεται η οδηγία 2003/37/ΕΚ. Με στόχο να βελτιωθεί η προστασία των χειριστών ενδείκνυται να συμπληρωθούν οι απαιτήσεις που ισχύουν στο πλαίσιο εκείνης της οδηγίας προκειμένου να καλυφθούν όλοι οι κίνδυνοι που απαριθμούνται στο παράρτημα Ι της οδηγίας 2006/42/ΕΚ του Ευρωπαϊκού Κοινοβουλίου και του Συμβουλίου (4) σχετικά με τα μηχανήματα οι οποίοι δεν καλύπτονται ακόμη από τις χωριστές οδηγίες βάσει της οδηγίας 2003/37/ΕΚ.
            
         
               (3)
            
            
               Η οδηγία 2006/42/ΕΚ, με την τροποποίηση αυτή, δεν θα ισχύει πλέον για τους ελκυστήρες τύπου που έχει εγκριθεί βάσει της νομοθεσίας έγκρισης τύπου για τους τροχοφόρους γεωργικούς και δασικούς ελκυστήρες, δεδομένου ότι με την εφαρμογή αυτής της τροποποιητικής οδηγίας οι κίνδυνοι που καλύπτονται από την οδηγία 2003/37/ΕΚ θα περιλαμβάνουν όλους τους κινδύνους που καλύπτονται από την οδηγία 2006/42/ΕΚ.
            
         
               (4)
            
            
               Η ευρωπαϊκή επιτροπή τυποποίησης CEN διατύπωσε εναρμονισμένα πρότυπα για την προστασία των επιβατών έναντι ανατροπής και επικίνδυνων ουσιών. Αυτά τα πρότυπα έχουν εγκριθεί και δημοσιευθεί και θα πρέπει ως εκ τούτου να ενσωματωθούν σε αυτή την οδηγία.
            
         
               (5)
            
            
               Η οδηγία 76/763/ΕΟΚ επιβάλλει απαιτήσεις όσον αφορά τον σχεδιασμό και την εγκατάσταση των καθισμάτων επιβατών σε γεωργικούς ελκυστήρες· ενδείκνυται να τροποποιηθεί η εν λόγω οδηγία προκειμένου να αυξηθεί η εν λόγω προστασία με τη συμπερίληψη πρόσθετων τεχνικών προδιαγραφών που θα παρέχουν προστασία η οποία θα καλύπτει τους κινδύνους τραυματισμού των επιβατών όπως περιγράφεται στην οδηγία 2006/42/ΕΚ, ειδικότερα αναφορικά με την ανατροπή και την αγκύρωση των ζωνών ασφαλείας για τα καθίσματα επιβατών.
            
         
               (6)
            
            
               Η οδηγία 2009/144//ΕΚ επιβάλλει τεχνικές απαιτήσεις σχετικά με ορισμένα συστατικά μέρη και χαρακτηριστικά των τροχοφόρων γεωργικών ελκυστήρων· ενδείκνυται η τροποποίηση της εν λόγω οδηγίας προκειμένου να βελτιωθεί η συγκεκριμένη προστασία με τη συμπερίληψη πρόσθετων τεχνικών προδιαγραφών που θα παρέχουν προστασία από πτώση αντικειμένων, διείσδυση αντικειμένων στον θάλαμο και έναντι επικίνδυνων ουσιών. Επιπλέον θα πρέπει να οριστούν οι ελάχιστες απαιτήσεις για το εγχειρίδιο του χειριστή.
            
         
               (7)
            
            
               Για να επιτευχθεί η ομαλή λειτουργία της διαδικασίας έγκρισης τύπου και, ιδιαίτερα, να ενισχυθεί η ασφάλεια κατά την εργασία, θα πρέπει να καθοριστεί ένα ελάχιστο περιεχόμενο του εγχειριδίου του χειριστή. Αυτό θα διασφαλίσει ότι οι χειριστές διαθέτουν την αναγκαία πληροφόρηση ώστε να αξιολογούν την επάρκεια των ελκυστήρων για τις χρήσεις για τις οποίες προορίζονται και να διενεργούν την κατάλληλη συντήρηση.
            
         
               (8)
            
            
               Σύμφωνα με την κατάσταση της τεχνολογικής προόδου θα πρέπει να απαιτείται η θέσπιση διατάξεων για συστήματα προστασίας από την πτώση αντικειμένων, εάν προβλέπονται, για το σύστημα προστασίας χειριστών, εάν προβλέπεται, και για την πρόληψη επαφής με επικίνδυνες ουσίες.
            
         
               (9)
            
            
               Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής προσαρμογής στην τεχνική πρόοδο – γεωργικοί ελκυστήρες,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Η οδηγία 76/763/ΕΟΚ τροποποιείται σύμφωνα με το παράρτημα I της παρούσας οδηγίας.
   Άρθρο 2
   Η οδηγία 2009/144/ΕΚ τροποποιείται σύμφωνα με το παράρτημα II της παρούσας οδηγίας.
   Άρθρο 3
   1.   Από την ημερομηνία έναρξη ισχύος, όσον αφορά τα οχήματα που συμμορφώνονται με τις απαιτήσεις που προβλέπονται στην οδηγία 76/763/ΕΟΚ και την οδηγία 2009/144/ΕΚ, όπως τροποποιείται με την παρούσα οδηγία, τα κράτη μέλη, για λόγους που συνδέονται με το αντικείμενο των εν λόγω οδηγιών:
   
               α)
            
            
               δεν αρνούνται να χορηγήσουν έγκριση τύπου ΕΚ ή εθνική έγκριση τύπου· ή
            
         
               β)
            
            
               δεν απαγορεύουν την ταξινόμηση, την πώληση ή τη θέση σε κυκλοφορία των εν λόγω οχημάτων.
            
         2.   Αρχής γενομένης ένα έτος μετά την έναρξη ισχύος, όσον αφορά νέους τύπους οχημάτων που δεν συμμορφώνονται με τις απαιτήσεις που προβλέπονται στην οδηγία 76/763/ΕΟΚ και την οδηγία 2009/144/ΕΚ, όπως τροποποιείται με την παρούσα οδηγία, τα κράτη μέλη, για λόγους που συνδέονται με το αντικείμενο των εν λόγω οδηγιών:
   
               α)
            
            
               αρνούνται τη χορήγηση έγκρισης τύπου ΕΚ· και
            
         
               β)
            
            
               δύνανται να αρνούνται τη χορήγηση εθνικής έγκρισης τύπου.
            
         3.   Αρχής γενομένης δύο έτη μετά την έναρξη ισχύος, όσον αφορά τα νέα οχήματα που δεν συμμορφώνονται με τις απαιτήσεις που ορίζονται στην οδηγία 76/763/ΕΟΚ και την οδηγία 2009/144/ΕΚ, όπως τροποποιούνται με την παρούσα οδηγία, και για λόγους σχετικούς με το αντικείμενο αυτών των οδηγιών, τα κράτη μέλη:
   
               α)
            
            
               θα θεωρούν ότι τα πιστοποιητικά συμμόρφωσης που συνοδεύουν τα νέα οχήματα σύμφωνα με την οδηγία 2003/37/ΕΚ δεν είναι πλέον έγκυρα για τους σκοπούς του άρθρου 7 παράγραφος 1, και της οδηγίας 2003/37/ΕΚ· και
            
         
               β)
            
            
               δύνανται να αρνούνται την ταξινόμηση, την πώληση ή τη θέση σε κυκλοφορία αυτών των οχημάτων.
            
         Άρθρο 4
   1.   Τα κράτη μέλη εγκρίνουν και δημοσιεύουν έως την 1η Μαρτίου 2011 το αργότερο τις νομικές, κανονιστικές και διοικητικές διατάξεις που απαιτούνται για τη συμμόρφωση με την παρούσα οδηγία. Κοινοποιούν αμέσως στην Επιτροπή το κείμενο των εν λόγω διατάξεων.
   Εφαρμόζουν τις διατάξεις εκείνες από τις 2 Μαρτίου 2011.
   Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 5
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 6
   Η παρούσα οδηγία απευθύνεται στα κράτη μέλη.
   
      Βρυξέλλες, 11 Αυγούστου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 171 της 9.7.2003, σ. 1.
   
      (2)  ΕΕ L 262 της 27.9.1976, σ. 1.
   
      (3)  ΕΕ L 27 της 30.1.2010, σ. 33.
   
      (4)  ΕΕ L 157 της 9.6.2006, σ. 24.
   
      ΠΑΡΑΡΤΗΜΑ I
      Το παράρτημα της οδηγίας 76/763/ΕΟΚ αντικαθίσταται από το ακόλουθο παράρτημα:
      
         
            «ΠΑΡΑΡΤΗΜΑ
            Τα καθίσματα επιβατών, εάν διατίθενται, θα συμμορφώνονται με το πρότυπο EN 15694:2009.».
         
      
   
   
      ΠΑΡΑΡΤΗΜΑ II
      Η οδηγία 2009/144/ΕΚ τροποποιείται ως εξής:
      
                  1)
               
               
                  Ο τίτλος του παραρτήματος II στον πίνακα παραρτημάτων τροποποιείται ως εξής:
                  «Ρυθμιστής ταχύτητας, προστασία των κινητήριων στοιχείων, των προεξεχόντων μερών και των τροχών, πρόσθετες απαιτήσεις ασφάλειας για ειδικές εφαρμογές, εγχειρίδιο χειριστή».
               
            
                  2)
               
               
                  Ο τίτλος του παραρτήματος ΙΙ τροποποιείται ως εξής:
                  «Ρυθμιστής ταχύτητας, προστασία των κινητήριων στοιχείων, των προεξεχόντων μερών και των τροχών, πρόσθετες απαιτήσεις ασφάλειας για ειδικές εφαρμογές, εγχειρίδιο χειριστή».
               
            
                  3)
               
               
                  Στο παράρτημα ΙΙ προστίθενται τα ακόλουθα σημεία:
                  «3.   ΠΡΟΣΘΕΤΕΣ ΑΠΑΙΤΗΣΕΙΣ ΑΣΦΑΛΕΙΑΣ ΓΙΑ ΕΙΔΙΚΕΣ ΕΦΑΡΜΟΓΕΣ
                  3.1.   Σύστημα προστασίας από πτώση αντικειμένων
                  
                  Το σύστημα προστασίας από πτώση αντικειμένων (FOPS), εάν προβλέπεται, θα συμμορφώνεται με τον κωδικό 10 του ΟΟΣΑ (1).
                  3.2.   Σύστημα προστασίας χειριστών
                  
                  3.2.1.   Το σύστημα προστασίας χειριστών (OPS), εάν προβλέπεται, θα συμμορφώνεται με το πρότυπο ISO 8084:2003 (2).
                  3.2.2.   Για εφαρμογές εκτός των δασικών και με την επιφύλαξη του σημείου 3.2.1, οι ελκυστήρες που φέρουν υαλοπίνακες σύμφωνα με το σημείο 1.1.3 του παραρτήματος ΙΙΙ Α θεωρούνται ότι είναι εξοπλισμένοι με σύστημα προστασίας χειριστών (OPS).
                  3.3.   Πρόληψη της επαφής με επικίνδυνες ουσίες
                  
                  Οι απαιτήσεις του προτύπου EN 15695-1:2009 ισχύουν για όλους τους ελκυστήρες που καθορίζονται στο στοιχείο ι) του άρθρου 2 της οδηγίας 2003/37/ΕΚ, εάν χρησιμοποιούνται υπό συνθήκες που δύνανται να προκαλέσουν κίνδυνο επαφής με επικίνδυνες ουσίες· στην περίπτωση αυτή ο θάλαμος θα πρέπει να πληροί τις απαιτήσεις επιπέδου 2, 3 ή 4 του υπόψη προτύπου. Τα κριτήρια για την επιλογή μεταξύ των επιπέδων θα πρέπει να περιγραφούν και να συμμορφώνονται με εκείνα που αναφέρονται στο εγχειρίδιο του χειριστή. Για τον ψεκασμό φυτοφαρμάκων ο θάλαμος πρέπει να είναι επιπέδου 4.
                  4.   ΕΓΧΕΙΡΊΔΙΟ ΤΟΥ ΧΕΙΡΙΣΤΗ
                  Το εγχειρίδιο του χειριστή συμμορφώνεται με το πρότυπο ISO 3600:1996 (3), με εξαίρεση το τμήμα 4.3 (Ταυτοποίηση μηχανήματος).
                  4.1.   Ειδικότερα ή πέραν των απαιτήσεων του προτύπου ISO 3600:1996, το εγχειρίδιο του χειριστή πρέπει να καλύπτει τα εξής:
                  
                              α)
                           
                           
                              τη ρύθμιση του καθίσματος και της ανάρτησης αναφορικά με την εργονομική θέση του χειριστή ως προς τους ελέγχους ώστε να επιτυγχάνεται ελαχιστοποίηση των κινδύνων από τη δόνηση ολόκληρου του σώματος·
                           
                        
                              β)
                           
                           
                              τη χρήση και ρύθμιση του συστήματος θέρμανσης, εξαερισμού και κλιματισμού, εφόσον διατίθενται·
                           
                        
                              γ)
                           
                           
                              την εκκίνηση και παύση λειτουργίας του κινητήρα·
                           
                        
                              δ)
                           
                           
                              τη θέση και τον τρόπο ανοίγματος των εξόδων κινδύνου·
                           
                        
                              ε)
                           
                           
                              την επιβίβαση και αποβίβαση από τον ελκυστήρα·
                           
                        
                              στ)
                           
                           
                              την περιοχή κινδύνου πλησίον του άξονα περιστροφής των αρθρωτών ελκυστήρων·
                           
                        
                              ζ)
                           
                           
                              τη χρήση ειδικών εργαλείων, εφόσον διατίθενται·
                           
                        
                              η)
                           
                           
                              τις ασφαλείς μεθόδους χρήσης και συντήρησης·
                           
                        
                              θ)
                           
                           
                              την ενημέρωση σχετικά με τα χρονικά διαστήματα επιθεώρησης των υδραυλικών σωλήνων·
                           
                        
                              ι)
                           
                           
                              τις οδηγίες σχετικά με τον τρόπο ρυμούλκησης του ελκυστήρα·
                           
                        
                              ια)
                           
                           
                              τις οδηγίες σχετικά με την ασφαλή χρήση γρύλων και συνιστώμενων σημείων για τη στήριξη γρύλου·
                           
                        
                              ιβ)
                           
                           
                              τους κινδύνους τους σχετικούς με τις μπαταρίες και τη δεξαμενή καυσίμων·
                           
                        
                              ιγ)
                           
                           
                              την απαγόρευση χρήσης του ελκυστήρα, σε περιπτώσεις όπου υπάρχει κίνδυνος ανατροπής, με την ένδειξη ότι ο κατάλογος δεν είναι εξαντλητικός·
                           
                        
                              ιδ)
                           
                           
                              τους λοιπούς κινδύνους, οφειλόμενους σε θερμές επιφάνειες, όπως πλήρωση λαδιού ή ψυκτικού υγρού σε ζεστό κινητήρα ή σύστημα μετάδοσης·
                           
                        
                              ιε)
                           
                           
                              το επίπεδο προστασίας του συστήματος προστασίας από πτώση αντικειμένων, εάν υπάρχει·
                           
                        
                              ιστ)
                           
                           
                              το επίπεδο προστασίας έναντι επικίνδυνων ουσιών, αν υπάρχει·
                           
                        
                              ιζ)
                           
                           
                              το επίπεδο προστασίας της διάταξης προστασίας του χειριστή, αν υπάρχει.
                           
                        4.2.   Σύνδεση, αποσύνδεση και χρήση φερόμενων μηχανισμών, ρυμουλκουμένων και εναλλάξιμων ρυμουλκούμενων μηχανισμών
                  
                  Το εγχειρίδιο του χειριστή πρέπει να περιλαμβάνει τα εξής:
                  
                              α)
                           
                           
                              προειδοποίηση να ακολουθούνται επακριβώς οι υποδείξεις που περιέχονται στο εγχειρίδιο του χειριστή των φερόμενων ή ρυμουλκούμενων μηχανισμών ή του ρυμουλκουμένου και να μη χρησιμοποιείται ένας συνδυασμός ελκυστήρα μηχανής ή ελκυστήρα-ρυμουλκουμένου εάν δεν τηρούνται όλες οι υποδείξεις·
                           
                        
                              β)
                           
                           
                              προειδοποίηση να μην έρχεται σε επαφή ο χειριστής με την περιοχή της σύνδεσης τριών σημείων κατά τον έλεγχό του·
                           
                        
                              γ)
                           
                           
                              προειδοποίηση ότι τα προσαρμοσμένα μηχανήματα πρέπει να μεταφερθούν στο έδαφος πριν από την αποβίβαση του χειριστή από τον ελκυστήρα·
                           
                        
                              δ)
                           
                           
                              ταχύτητα των δυναμοληπτικών αξόνων σε σχέση με τα προσαρμοσμένα μηχανήματα ή το ρυμουλκούμενο όχημα·
                           
                        
                              ε)
                           
                           
                              απαίτηση για αποκλειστική χρήση δυναμοληπτικών αξόνων με επαρκή προστατευτικά καλύμματα·
                           
                        
                              στ)
                           
                           
                              ενημέρωση σχετικά με τις υδραυλικές διατάξεις ζεύξης και τη λειτουργία τους·
                           
                        
                              ζ)
                           
                           
                              ενημέρωση σχετικά με τη μέγιστη ικανότητα ανύψωσης της σύνδεσης τριών σημείων·
                           
                        
                              η)
                           
                           
                              ενημέρωση σχετικά με τον προσδιορισμό της συνολικής μάζας του συνολικού βάρους, την ικανότητα μεταφοράς φορτίου κατ’ άξονα και κατά τροχό και τον αναγκαίο ελάχιστο ερματισμό·
                           
                        
                              θ)
                           
                           
                              ενημέρωση σχετικά με τα διαθέσιμα συστήματα πέδησης του ρυμουλκουμένων και τη συμβατότητά τους με τα ρυμουλκούμενα οχήματα·
                           
                        
                              ι)
                           
                           
                              το μέγιστο κατακόρυφο φορτίο στην πίσω σύνδεση, σε σχέση με το μέγεθος του πίσω ελαστικού και τον τύπο της σύνδεσης·
                           
                        
                              ια)
                           
                           
                              πληροφορίες για τη χρησιμοποίηση εργαλείων με δυναμοληπτικούς άξονες και για το ότι η τεχνικά δυνατή κλίση των αξόνων εξαρτάται από τη μορφή και το μέγεθος της κύριας διάταξης προστασίας και/ή της ελεύθερης ζώνης, συμπεριλαμβανομένων των συγκεκριμένων πληροφοριών που απαιτούνται σε περίπτωση δυναμοληπτικής διάταξης τύπου 3 με μειωμένη διάσταση·
                           
                        
                              ιβ)
                           
                           
                              αναφορά των στοιχείων που αναγράφονται στην προβλεπόμενη από τον νόμο πινακίδα και αφορά τις μέγιστες επιτρεπόμενες ρυμουλκούμενες μάζες·
                           
                        
                              ιγ)
                           
                           
                              προειδοποίηση παραμονής εκτός της περιοχής μεταξύ του ελκυστήρα και του ρυμουλκούμενου οχήματος.
                           
                        4.3.   Δήλωση θορύβου
                  
                  Στο εγχειρίδιο του χειριστή πρέπει να αναφέρεται η τιμή του θορύβου όπως γίνεται αντιληπτός στο αυτί του χειριστή, μετρώμενη σύμφωνα με την οδηγία 2009/76/ΕΚ του Ευρωπαϊκού Κοινοβουλίου και του Συμβουλίου (4), και η τιμή του θορύβου του ελκυστήρα σε κίνηση, μετρώμενη σύμφωνα με το παράρτημα VI της οδηγίας 2009/163/ΕΚ του Ευρωπαϊκού Κοινοβουλίου και του Συμβουλίου (5).
                  4.4.   Δήλωση δονήσεων
                  
                  Στο εγχειρίδιο του χειριστή πρέπει να αναφέρεται η τιμή του πλάτους δονήσεων, μετρώμενη σύμφωνα με την οδηγία 78/764/ΕΟΚ του Συμβουλίου (6).
                  4.5.   Σχετικοί τρόποι λειτουργίας ενός ελκυστήρα που μπορούν εύλογα να αναμένονται και θεωρείται ότι εγκυμονούν ειδικούς κινδύνους είναι οι εξής:
                  
                              α)
                           
                           
                              εργασίες με φορτωτές μετωπικής φόρτωσης (κίνδυνος πτώσης αντικειμένων)·
                           
                        
                              β)
                           
                           
                              δασικές εργασίες (κίνδυνος πτώσης και/ή διείσδυσης αντικειμένων)·
                           
                        
                              γ)
                           
                           
                              εργασίες με ψεκαστήρες καλλιεργειών, προσαρμοσμένους ή ρυμουλκούμενους (κίνδυνος επικίνδυνων ουσιών).
                           
                        Το εγχειρίδιο του χειριστή πρέπει να εφιστά την προσοχή ιδιαίτερα στη χρήση του ελκυστήρα σε συνδυασμό με τον προαναφερόμενο εξοπλισμό.
                  4.5.1.   Φορτωτής μετωπικής φόρτωσης
                  
                  
                              4.5.1.1.
                           
                           
                              Το εγχειρίδιο του χειριστή πρέπει να περιγράφει τους κινδύνους που συνεπάγονται οι εργασίες με φορτωτή μετωπικής φόρτωσης και να εξηγεί πώς αυτοί μπορούν να αποφευχθούν.
                           
                        
                              4.5.1.2.
                           
                           
                              Το εγχειρίδιο του χειριστή επισημαίνει τα σημεία σύνδεσης στο σώμα του ελκυστήρα στα οποία πρέπει να εγκατασταθεί ο φορτωτής μετωπικής φόρτωσης, καθώς και το μέγεθος και την ποιότητα των εξαρτημάτων που πρέπει να χρησιμοποιούνται. Εάν δεν προβλέπονται τέτοια σημεία σύνδεσης, το εγχειρίδιο του χειριστή απαγορεύει την εγκατάσταση φορτωτή μετωπικής φόρτωσης.
                           
                        
                              4.5.1.3.
                           
                           
                              Οι ελκυστήρες που είναι εφοδιασμένοι με προγραμματιζόμενες υδραυλικές λειτουργίες αλληλουχίας πρέπει να παρέχουν πληροφορίες ως προς τον τρόπο σύνδεσης των υδραυλικών φορτωτών, έτσι ώστε να μην είναι δυνατή αυτή η λειτουργία.
                           
                        4.5.2.   Εφαρμογή σε δασικές εργασίες
                  
                  
                              4.5.2.1.
                           
                           
                              Στην περίπτωση που ο γεωργικός ελκυστήρας χρησιμοποιείται σε δασικές εργασίες. οι αναγνωρισμένοι κίνδυνοι είναι οι εξής:
                              
                                          α)
                                       
                                       
                                          ανατροπή δέντρων, κυρίως στην περίπτωση που στο οπίσθιο μέρος του ελκυστήρα έχει εγκατασταθεί γερανός δέντρων με αρπάγη·
                                       
                                    
                                          β)
                                       
                                       
                                          διείσδυση αντικειμένων στον θάλαμο του χειριστή, κυρίως στην περίπτωση που στο οπίσθιο μέρος του ελκυστήρα έχει τοποθετηθεί βαρούλκο.
                                       
                                    
                        
                              4.5.2.2.
                           
                           
                              Το εγχειρίδιο του χειριστή πρέπει να παρέχει πληροφορίες σχετικά με τα εξής:
                              
                                          α)
                                       
                                       
                                          την ύπαρξη των κινδύνων που περιγράφονται στο σημείο 4.5.2.1·
                                       
                                    
                                          β)
                                       
                                       
                                          τυχόν προαιρετικό εξοπλισμό που μπορεί να διατίθεται για την αντιμετώπιση των κινδύνων αυτών·
                                       
                                    
                                          γ)
                                       
                                       
                                          τα σημεία στερέωσης στον ελκυστήρα όπου μπορούν να στερεωθούν οι προστατευτικές διατάξεις, καθώς και το μέγεθος και την ποιότητα των εξαρτημάτων που πρέπει να χρησιμοποιηθούν· όταν δεν προβλέπονται μέσα για την εγκατάσταση κατάλληλων προστατευτικών διατάξεων, αυτό θα πρέπει να επισημαίνεται·
                                       
                                    
                                          δ)
                                       
                                       
                                          οι προστατευτικές διατάξεις μπορούν να αποτελούνται από πλαίσιο που προστατεύει τη θέση του χειριστή από την ανατροπή δέντρων ή από (δικτυωτά) πλέγματα τοποθετημένα μπροστά από τις πόρτες, την οροφή και τα παράθυρα της καμπίνας·
                                       
                                    
                                          ε)
                                       
                                       
                                          το επίπεδο συστήματος προστασίας από πτώση αντικειμένων, εάν παρέχεται.
                                       
                                    
                        4.5.3.   Εργασία με διατάξεις ψεκασμού καλλιεργειών (κίνδυνος από επικίνδυνες ουσίες)
                  
                  Το επίπεδο προστασίας έναντι επικίνδυνων ουσιών, σύμφωνα με το πρότυπο EN 15695-1:2009, θα πρέπει να περιγράφεται στο εγχειρίδιο του χειριστή.».
               
            
                  4)
               
               
                  Ο τίτλος του προσαρτήματος στο παράρτημα II τροποποιείται ως εξής:
               
            
                  5)
               
               
                  Το σημείο 1 του προσαρτήματος στο παράρτημα II συμπληρώνεται με τις ακόλουθες γραμμές μετά το σημείο 1.2:
                  
                              «1.3.
                           
                           
                              Πρόσθετες απαιτήσεις ασφάλειας για ειδικές εφαρμογές, αν προβλέπονται:
                              
                                          1.3.1.
                                       
                                       
                                          Συστήματα προστασίας από πτώση αντικειμένων
                                       
                                    
                                          1.3.2.
                                       
                                       
                                          Διατάξεις προστασίας χειριστή
                                       
                                    
                                          1.3.3.
                                       
                                       
                                          Πρόληψη επαφής με επικίνδυνες ουσίες».
                                       
                                    
                        
            
                  6)
               
               
                  Το σημείο 15 του προσαρτήματος στο παράρτημα II συμπληρώνεται με το εξής:
                  «…εγχειρίδιο του χειριστή».
               
            
         (1)  Τυποποιημένος κωδικός ΟΟΣΑ για την εκτέλεση επίσημων δοκιμών σε συστήματα προστασίας από την πτώση αντικειμένων των γεωργικών και δασικών ελκυστήρων· κωδικός 10 – Απόφαση του Συμβουλίου ΟΟΣΑ C(2008) 128 του Οκτωβρίου 2008.
      
         (2)  Το έγγραφο αυτό βρίσκεται στην ιστοσελίδα: http://www.iso.org/iso/en/CatalogueDetailPage.CatalogueDetail?CSNUMBER=9021&ICS1=65&ICS2=60&ICS3=1
      
         (3)  Το έγγραφο αυτό βρίσκεται στην ιστοσελίδα: http://www.iso.org/iso/en/CatalogueDetailPage.CatalogueDetail?CSNUMBER=9021&ICS1=65&ICS2=60&ICS3=1
      
         (4)  ΕΕ L 201 της 1.8.2009, σ. 18.
      
         (5)  ΕΕ L 214 της 19.8.2009, σ. 23.
      
         (6)  ΕΕ L 255 της 18.9.1978, σ. 1.